ચિલ્લર શબ્દ પર પન એટલે કે શ્લેષ કરવામાં આવ્યો અને તેના કારણે વિવાદ થયો. શ્લેષનું સાહિત્યમાં ઘણું મહાત્મ્ય છે. જ્યોર્જ બર્નાર્ડ શો પન માટે જાણીતા છે એવું તરત આપણે કહીએ, પણ સંસ્કૃત સાહિત્યમાં પણ શ્લેષનો પ્રચૂર ઉપયોગ કરવામાં આવ્યો છે. શ્લેષ સીધો જ સમજાઈ જાય તેવો ના હોય ત્યારે શ્લેષ અભિપ્રેત છે એવી સ્પષ્ટતા પણ કરાતી હોય છે. સામાન્ય માણસની ભાષામાં તેને શબ્દરમત પણ કહેવામાં આવે છે. શબ્દરમત દ્વારા હાસ્ય નિષ્પન્ન થાય, કટાક્ષ થાય, મજાક થાય. સેન્સ ઓફ હ્યુમરને સજ્જનનો ઉત્તમ ગુણ માનવામાં આવે છે, પણ મજાકમાંથી વાત વણસે ત્યારે ગંભીર વિવાદ થતો હોય છે. આ ચિલ્લર શબ્દ પર એવો જ પન કરવાની કોશિશ કોંગ્રેસના નેતા શશી થરૂરે કરી તો વિવાદ થયો. વાત સાવ ચિલ્લર પણ નથી (અહીં શ્લેષ અભિપ્રેત છે), કેમ કે શશી થરૂરે નોટબંધીની વાતને આ છિલ્લર સાથે જોડીને મોદી સરકાર પર કટાક્ષ કર્યો હતો. છિલ્લર એટલે માનુષી છિલ્લર, ભારતીય યુવતી જેણે 2017નો વિશ્વ સુંદરીનો ખિતાબ જીત્યો. વિશ્વ સુંદરી એટલે મિસ વર્લ્ડ. આ ચોખવટ એટલા માટે કે મિસ યુનિવર્સ નામની વળી જુદી જ કોન્ટેસ્ટ છે. મિસ અર્થ અને મિસ ઇન્ટરનેશનલ પણ છે, પણ તે બે ભારતમાં ઓછી જાણીતી છે. 1994માં સુસ્મિતા સેન મિસ યુનિવર્સ બની અને ઐશ્વર્યા રાય મિસ વર્લ્ડ બની એટલે ભારતમાં અહોઅહો થઈ ગયું હતું.